Eile toimus Eesti poliitikaelus haruldane ettevõtmine, kus kaks erakonda ostsid endale kampaania ajal eetriaega,  et põhimõtteliste küsimuste üle poliitikas otse polemiseerida. Kuidas debatt välja kukkus ja kes peale jäi, selle üle otsustavad  vaatajad. Endale jäi sellest hea mulje - igal juhul sai asjast rääkida. Mida sellest arvab Edgar Savisaar, sellest saab tema blogist lugeda. Huvi debati vastu oli rõõmustavalt suur - kui üldse istus selle ajal telerite ees - kõiksugu taevakanaleid, Venemaad ja muud vaadates - umbes pool miljonit eestimaalast, siis 158 000 inimest jälgis Laari-Savisaare vastasseisu. Kui esimene debatt oli pühendatud maksuküsimustele, siis teises vaieldakse, mida maksudest tuleva rahaga peale hakata ehk palgareformi ja Eesti prioriteetide üle. Kolmas saade saab olema pühendatud teemale, kas Eesti on kaitstud. Usun, et tegemist on hea algatusega ning järgnevate kampaaniate ajal kulutavad teisedki poliitikud raha mitte tapeedikleepimisele, vaid avalikule ja ausale oma seisukohtade selgitamisele kindlaid reegleid omava vaidluse kaudu. Nagu nägite, anti saate lõpul osalejate poolt üle ümbrikud järgmise saate alguses vastamisele tuleva küsimusega, mis jääb seni saladuseks. Sellega seoses küsin: mida võis Savisaar minult küsida? Kõige täpsemalt vastaja (te) auhinnaks on ID-kaardi lugeja. Vastus selgub järgmisel neljapäeval kell 19.30.